Paġna Dan id-dokument huwa mmirat l-aktar lejn l-operaturi tan-negozju tal-għalf u l-awtoritajiet kompetenti, u jimmira li jagħti gwida dwar l-implimentazzjoni tar-rekwiżiti tal-iġjene tal-għalf b'mod partikolari dwar ir-reġistrazzjoni ta' stabbilimenti tal-għalf. Dan id-dokument hu dokument li qed jevolvi u se jiġi aġġornat biex iqis l-esperjenzi u l-informazzjoni mill-Istati Membri, mill-awtoritajiet kompetenti, mill-operaturi tan-negozju tal-għalf u mid-Direttorat għall-Awditi u l-Analiżi tal-Ikel u tas-Saħħa tal-Kummissjoni. Dan id-dokument ta' gwida għandu l-għan li jindirizza dawn it-talbiet fi ħdan il-qafas ġuridiku eżistenti. Għalhekk, ma joħloqx dispożizzjonijiet legali ġodda, u lanqas ma jfittex li jkopri d-dispożizzjonijiet kollha dwar dawn il-kwistjonijiet fid-dettall. Barra minn hekk, f'xi każijiet il-formulazzjoni tad-dokument ta' gwida dwar l-applikazzjoni tar-rekwiżiti għar-reġistrazzjoni tal-operaturi ta' negozju tal-għalf, hija intiża biex tispjega xi marġni ta' manuvra sabiex l-Istati Membri japplikaw konsiderazzjonijiet tal-immaniġġjar tar-riskju skont il-valutazzjoni proprja tagħhom tas-sitwazzjoni jew tal-kundizzjonijiet fit-territorju tagħhom. Dan id-dokument ta' gwida jimmira li jassisti lill-operaturi tan-negozju tal-għalf u lill-awtoritajiet kompetenti nazzjonali fil-katina tal-ikel u tal-għalf biex jifhmu u japplikaw aħjar ir-Regolament dwar l-Iġjene tal-Għalf b'mod korrett u uniformi. Madankollu, huwa importanti li wieħed jinnota li hija biss il-Qorti tal-Ġustizzja tal-Unjoni Ewropea li hija intitolata biex tinterpreta d-dritt tal-Unjoni b'awtorità vinkolanti finali. Sabiex wieħed jifhem sew l-aspetti differenti tar-Regolament dwar l-Iġjene tal-Għalf, hu essenzjali li jkun familjari wkoll ma' partijiet oħra tal-leġiżlazzjoni tal-Unjoni, u b'mod partikolari mal-prinċipji u mad-definizzjonijiet ta': "Iġjene fl-għalf" hija definita fl-Artikolu 3(a) tar-Regolament (KE) Nru 183/2005 bħala l-"miżuri u kundizzjonijiet neċessarji biex jiġu kkontrollati r-riskji u biex jiżguraw li l-għalf huwa tajjeb biex jittiekel minn annimali, kont meħud tal-użu li għalih huwa maħsub"; "Għalf" (jew "għalf għall-ikel") hija definita fl-Artikolu 3(4) tar-Regolament (KE) Nru 178/2002 bħala "kull sustanza jew prodott, inklużi addittivi, sew jekk ipproċessati, parzjalment ipproċessati jew mhux ipproċessati maħsuba biex jintużaw għat-tmigħ mill-ħalq tal-annimali"; "Produzzjoni primarja tal-għalf" hija definita fl-Artikolu 3(f) tar-Regolament (KE) Nru 183/2005 bħala "il-produzzjoni ta' prodotti agrikoli, li jinkludu b'mod partikolari t-tkabbir, il-ħsad, il-ħlib, it-trobbija ta' annimali (qabel il-qtil tagħhom) jew is-sajd li tirriżulta esklusivament fi prodotti li fuqhom ma jkunx hemm aktar proċessar wara l-ħsad, il-ġbir jew il-qbid, minbarra trattament sempliċiment fiżiku"; "Negozju fl-għalf" hija definita fl-Artikolu 3(5) tar-Regolament (KE) Nru 178/2002 bħala "kull intrapriża sew bi profitt sew jekk le u kemm pubblika jew privata, li twettaq xi operazzjoni ta' produzzjoni, manifattura, ipproċessar, ħażna, trasport jew tqassim tal-għalf inkluż kull produttur li jipproduċi, jipproċessa jew jaħżen għalf għat-tmigħ lill-annimali fir-razzett tiegħu"; "Tqegħid fis-suq" hija definita fl-Artikolu 3(8) tar-Regolament (KE) Nru 178/2002 bħala "iż-żamma ta' ikel jew għalf għall-għanijiet ta' bejgħ, inkluża l-offerta għall-bejgħ jew xi forma oħra ta' trasferiment, sew jekk bi ħlas sew jekk le, u l-bejgħ, tqassim u xi forma oħra tat-trasferiment innifsu"; "Stabbiliment" hija definita fl-Artikolu 3(d) tar-Regolament (KE) Nru 183/2005 bħala "kull unità ta' negozju tal-għalf"; "Awtorità kompetenti" hija definita fl-Artikolu 3(e) tar-Regolament (KE) Nru 183/2005 bħala l-awtorità ta' Stat Membru jew ta' pajjiż terz nominata biex twettaq kontrolli uffiċjali; "Prodotti sekondarji mill-annimali" hija definita fl-Artikolu 3(1) tar-Regolament (KE) Nru 1069/2009 bħala "iġsma jew partijiet ta' annimali, jew prodotti li ġejjin mill-annimali, li mhumiex maħsuba għall-konsum mill-bniedem, inklużi ooċiti, embrijuni u semen"; "Prodotti derivati" hija definita fl-Artikolu 3(2) tar-Regolament (KE) Nru 1069/2009 bħala "prodotti miksuba minn trattament, trasformazzjoni jew grad ta' pproċessar wieħed jew aktar ta' prodotti sekondarji mill-annimali"; "Pet" jew "Annimal domestiku" hija definita fl-Artikolu 3(2)(f) tar-Regolament (KE) Nru 767/2009 bħala "kwalunkwe annimal li ma jipproduċix l-ikel li huwa ta' speċi mitmugħa, imrobbija jew miżmuma, iżda li normalment mhuwiex użat għall-konsum mill-bniedem fil-Komunità"; "Annimali tal-pil" hija definita fl-Artikolu 3(2)(e) tar-Regolament (KE) Nru 767/2009 bħala "kwalunkwe annimal li ma jipproduċix l-ikel mitmugħ, imrobbi jew miżmum għall-produzzjoni tal-pil, u mhux użat għall-konsum mill-bniedem"; Għall-finijiet ta' dan id-dokument ta' gwida, it-termini li ġejjin huma definiti kif ġej: Ikel ma għadux maħsub għall-konsum mill-bniedem ma jinkludix: Skart mill-catering kif imsemmi fl-Artikolu 8(f) tar-Regolament (KE) Nru 1069/2009 u fil-punt 22 tal-Anness I tar-Regolament tal-Kummissjoni (UE) Nru 142/2011. "Impjant tal-ipproċessar" tfisser stabbiliment fis-sens tal-Artikolu 3(d) tar-Regolament (KE) Nru 183/2005 li jimmanifattura l-għalf bl-użu ta' proċessi ta' trattament imsemmija fil-parti B tal-Anness tar-Regolament (UE) Nru 68/2013; L-operaturi tan-negozju tal-ikel u tal-għalf kollha jridu jirrispettaw il-prinċipji ġenerali u l-ħtiġijiet tal-liġi dwar l-ikel stipulati fir-Regolament (KE) Nru 178/2002. Barra minn hekk, l-operaturi tan-negozju tal-għalf iridu jikkonformaw mal-leġiżlazzjoni kollha tal-UE dwar l-għalf, inkluż b'mod partikolari: ir-Regolament dwar l-Iġjene tal-Għalf: huma jridu jiżguraw li r-rekwiżiti kollha stipulati fir-Regolament jiġu rispettati fi ħdan in-negozji fl-għalf taħt il-kontroll tagħhom sabiex tiġi żgurata s-sikurezza u t-traċċabbiltà tal-għalf; ir-Regolament dwar il-prodotti sekondarji tal-annimali: meta jimmaniġġjaw għalf li joriġina mill-annimali, huma jeħtiġilhom, li barra milli jimplimentaw ir-Regolament dwar l-Iġjene tal-Għalf, jimplimentaw ukoll ir-rekwiżiti xierqa stipulati f'dan ir-Regolament speċifiku; ir-Regolament dwar it-TSE: huma jridu jikkonformaw ma' kwalunkwe restrizzjoni u rekwiżit stipulat b'mod speċifiku f'dak ir-Regolament u leġiżlazzjoni ta' implimentazzjoni relatata, dwar l-użi possibbli tal-għalf ta' ċerti prodotti li joriġinaw mill-annimali. Ir-Regolament dwar l-Iġjene tal-Għalf ikopri wkoll il-produzzjoni primarja tal-għalf. Il-produzzjoni primarja tal-għalf hija definita fl-Artikolu 3(f) tar-Regolament dwar l-Iġjene tal-Għalf bħala "il-produzzjoni ta' prodotti agrikoli, li jinkludu b'mod partikolari it-tkabbir, il-ħsad, il-ħlib, it-trobbija ta' annimali (qabel il-qtil tagħhom) jew is-sajd li tirriżulta esklusivament fi prodotti li fuqhom ma jkunx hemm aktar proċessar wara l-ħsad, il-ġbir jew il-qbid, minbarra trattament sempliċiment fiżiku". Ir-regoli applikabbli għall-produzzjoni primarja tal-għalf huma stipulati fl-Anness I, il-Parti A tar-Regolament dwar l-Iġjene tal-Għalf. Kif jissemma' hawn fuq, ir-rekwiżiti tar-Regolament dwar il-Prodotti sekondarji tal-annimali u r-Regolament dwar it-TSE japplikaw ukoll għall-operaturi ta' negozju tal-għalf li jimmaniġġjaw u/jew jitimgħu għalf li joriġina mill-annimali lill-annimali. Ir-rekwiżiti stipulati fl-Anness I tar-Regolament dwar l-Iġjene tal-Għalf japplikaw ukoll għall-operazzjonijiet imwettqa mill-operaturi tan-negozju tal-għalf kif imsemmi fl-Artikolu 5(1) ta' dak ir-Regolament. Din id-dispożizzjoni tkopri operazzjonijiet fil-livell tal-produzzjoni primarja tal-għalf u l-operazzjonijiet assoċjati li ġejjin: it-trasport, il-ħżin u l-immaniġġjar ta' prodotti primarji fil-post tal-produzzjoni; operazzjonijiet ta' trasport għall-kunsinna ta' prodotti primarji mill-post tal-produzzjoni lejn stabbiliment; u it-taħlit tal-għalf għar-rekwiżiti esklużivi tal-azjendi tagħhom stess mingħajr l-użu ta' addittivi jew taħlitiet minn qabel ta' addittivi bl-eċċezzjoni ta' addittivi tas-sillaġġ. Il-produzzjoni primarja (u x-xogħol assoċjati) tirreferi għall-attivitajiet tal-farm jew f'livell simili u fost l-oħrajn tinkludi: Il-produzzjoni, it-trobbija jew it-tkabbir ta' prodotti tal-pjanti bħal ħbub, frott, ħaxix u ħxejjex aromatiċi kif ukoll it-trasport tagħhom fi ħdan il-farm u l-ħżin u l-immaniġġar tal-prodotti (mingħajr ma tinbidel in-natura tagħhom b'mod sostanzjali) fih u t-trasport ulterjuri tagħhom lejn stabbiliment; It-trobbija ta' annimali għall-qatla jew għall-produzzjoni ta' prodotti li jorġinaw mill-annimali fil-livell tal-farm; Il-produzzjoni, it-trobbija, it-tkabbir u l-ġbir ta' insetti; Xi tekniki ta' tnixxif ta' prodotti primarji, bħalma huma algi u għalf oħxon u/jew ċereali, pereżempju mkabbra u maħsuda fl-istess farm. Tali operazzjonijiet ta' tnixxif huma meqjusa bħal operazzjonijiet ta' rutina normali fil-livell tal-produzzjoni primarja tal-għalf skont l-Artikolu 5(1) tar-Regolament dwar l-Iġjene tal-Għalf. Madanakollu, ċerti operazzjonijiet ta' tnixxif imwettqa fil-farm aktarx jimmodifikaw il-prodotti u/jew jintroduċu perikli ġodda għall-għalf eż. it-tnixxif dirett ta' prodotti primarji b'sors tal-fjuwil li jista' jikkawża kontaminazzjoni perikoluża (bħal bid-diossini). Din l-operazzjoni ma tistax titqies bħala operazzjoni ta' rutina normali fil-livell tal-produzzjoni primarja u lanqas bħala operazzjoni assoċjata mal-produzzjoni primarja u għalhekk trid titqies bħala operazzjoni msemmija fl-Artikolu 5(2) tar-Regolament dwar l-Iġjene tal-Għalf. Ir-regoli ġenerali dwar il-produzzjoni primarja huma stipulati fl-Anness I tar-Regolament dwar l-Iġjene tal-Għalf. Prattiki tat-tmigħ tajba tal-annimali: Huma stipulati fl-Anness III tar-Regolament dwar l-Iġjene tal-Għalf. Ir-rekwiżiti speċifiċi tat-tmigħ ta' annimali tal-farm b'għalf li joriġina mill-annimali, ir-reġistrazzjonijiet u l-użu permess ta' prodotti sekondarji derogati tal-annimali: huma stipulati fl-Anness IV (projbizzjoni tal-għalf) tar-Regolament dwar it-TSE u l-Artikoli 11(1) u 14(d)(i) tar-Regolament dwar il-prodotti sekondarji tal-annimali. Ir-Regolament dwar l-Iġjene tal-Għalf ma japplikax għall-provvista diretta ta' kwantitajiet żgħar ta' produzzjoni primarja ta' għalf fil-livell lokali mill-produttur għall-farms lokali għall-użu f'dawk il-farms. Skont l-Artikolu 2(3) tar-Regolament dwar l-Iġjene tal-Għalf, hija r-responsabbiltà tal-Istati Membri jekk jiddefinixxux aktar fid-dettall jew le l-kunċett ta' "kwantitajiet żgħar", u li jistipulaw skont il-liġi nazzjonali, ir-regoli u d-direzzjonijiet neċessarji sabiex tiġi żgurata s-sigurtà tal-għalf (approċċ ibbażat fuq ir-riskju). L-Istati Membri rregolaw din il-kwistjoni b'modi differenti skont il-prinċipji tal-proporzjonalità u s-sussidjarjetà skont il-kundizzjonijiet u l-ħtiġijiet lokali tagħhom. Fl-Anness I ta' dan id-dokument tinsab lista mhux kumplessiva tar-regoli u l-kriterji skont il-liġi nazzjonali stabbilita minn xi Stati Membri fir-rigward tal-"kwantitajiet żgħar" kif imsemmi fl-Artikolu 2(2)(d) tar-Regolament dwar l-Iġjene tal-Għalf. Barra minn hekk, skont l-Artikolu 20(4)(d) tar-Regolament (UE) Nru 142/2011, l-awtoritajiet kompetenti jistgħu jagħtu deroga mill-obbligu ta' notifika skont ir-Regolament dwar il-prodotti sekondarji tal-annimali lill-operaturi li jbigħu fis-suq lokali jew fi stabbilimenti lokali tal-bejgħ bl-imnut, ammonti żgħar ta' ikel tal-annimali domestiċi prodott lokalment. Barra mill-produzzjoni primarja tal-għalf, xi operaturi tan-negozji tal-għalf iħalltu wkoll l-għalf għar-rekwiżiti esklużivi tal-azjendi tagħhom meta jużaw addittivi jew taħlitiet ta' addittivi lesti bl-eċċezzjoni tal-addittivi tas-sillaġġ. L-Artikolu 5(2) tar-Regolament dwar l-Iġjene tal-Għalf ikopri din l-attività u r-regoli applikabbli għal tali operazzjoni huma stipulati fl-Anness II ta' dak ir-Regolament. Ir-rekwiżit tal-proċeduri ta' implimentazzjoni rilevanti bbażati fuq il-prinċipji tal-HACCP li jsegwu l-Artikolu 6 tar-Regolament dwar l-Iġjene tal-Għalf japplika wkoll għal dawn il-bdiewa. F'xi Stati Membri, dawn l-operaturi ta' negozju tal-għalf jissejħu "bdiewa tal-HACCP". L-Artikolu 2(2) tar-Regolament dwar l-Iġjene tal-Għalf jeskludi: il-produzzjoni domestika privata tal-għalf: it-tmigħ ta' annimali mhux miżmuma għall-produzzjoni tal-ikel; bejgħ bl-imnut ta' ikel tal-annimali domestiċi. L-Artikolu 2(3) tar-Regolament dwar l-Iġjene tal-Għalf, isostni li l-Istati Membri jistgħu jistabbilixxu regoli u direzzjonijiet nazzjonali biex jirregolaw l-attivitajiet esklużi mill-kamp ta' applikazzjoni tar-Regolament dwar l-Iġjene tal-Għalf, li jiżguraw il-ksib tal-għanijiet tar-Regolament. L-Artikolu 9(2) tar-Regolament dwar l-Iġjene tal-Għalf jirrikjedi li kull stabbiliment taħt il-kontroll ta' operatur fis-suq tal-għalf u li huwa attiv f'xi stadju tal-produzzjoni, l-ipproċessar, il-ħażna, it-trasport jew id-distribuzzjoni tal-għalf, jiġi rreġistrat mal-awtorità kompetenti. Kif imsemmi fil-Premessa 17 tar-Regolament dwar l-Iġjene tal-Għalf, dan ir-rekwiżit jimmira li jiżgura t-traċċabbiltà mill-fabbrikant sal-utent finali u li jħaffef l-implimentazzjoni ta' kontrolli uffiċjali effettivi. "Reġistrazzjoni", b'mod partikolari, tippermetti: sabiex jagħmlu lill-operaturi fin-negozji tal-għalf konxji tar-rekwiżiti tal-leġiżlazzjoni nazzjonali u tal-UE rilevanti. Ir-reġistrazzjoni hija proċedura li permezz tagħha l-awtoritajiet kompetenti jiġu infurmati dwar (tal-anqas) l-isem u l-indirizz tal-istabbilimenti u l-attivitajiet rilevanti mwettqa. Fi kwalunkwe każ, kull Stat Membru se jiddefinixxi l-proċeduri tiegħu stess għar-reġistrazzjoni tal-istabbilimenti skont l-Artikolu 9 tar-Regolament dwar l-Iġjene tal-Għalf. Il-prattikalitajiet jistgħu jiġu organizzati mill-Istati Membri (eż. lista unika li tirreferi għal kull attività jew żewġ listi separati jew aktar). Ir-Reġistrazzjoni skont ir-Regolament dwar l-Iġjene tal-Għalf u r-reġistrazzjoni skont leġiżlazzjoni oħra tal-UE relatata mas-settur tal-għalf jistgħu jiġu kkombinati dejjem jekk ir-regoli rilevanti għal kull sistema ta' reġistrazzjoni jiġu rispettati u jekk l-awtorità kompetenti tiddeċiedi li topera din is-sistema ta' reġistrazzjoni kkombinata. Skont l-Artikolu 19(7) tar-Regolament dwar l-Iġjene tal-Għalf, l-Istati Membri għandhom jagħmlu disponibbli għall-pubbliku l-listi ta' stabbilimenti rreġistrati skont l-Artikolu 9. L-informazzjoni disponibbli fl-Istati Membri tinsab fl-Anness II ta' dan id-dokument. Ċerti negozji huma speċjalizzati fin-negozjar tal-għalf ("sensara"). Filwaqt li huma jistgħu jorganizzaw il-moviment ta' għalf bejn il-fornituri jew lejn l-istabbilimenti, mhux neċessarjament li jimmaniġġjaw l-għalf jew saħansitra jaħżnuh fil-post tagħhom (li effettivament jista' jkun uffiċċju). Ċerti negozji joffru l-għalf għall-bejgħ permezz tal-Internet. Għalkemm tali kummerċ mhuwiex imsemmi b'mod speċifiku fir-Regolament dwar l-Iġjene tal-Għalf, tali negozji jaqgħu fi ħdan id-definizzjoni ta' negozju tal-għalf u r-rekwiżiti rilevanti tal-liġi dwar l-għalf huma applikabbli għalihom, inkluż ir-rekwiżit ta' reġistrazzjoni. Fir-rigward tal-bejgħ bl-imnut fuq l-Internet ta' ikel tal-annimali domestiċi b'mod dirett lis-sidien tal-annimali domestiċi, dan il-bejgħ jenħtieġ li jitqies bħala li huwa fi ħdan il-kamp ta' applikazzjoni ta' "bejgħ bl-imnut ta' ikel għall-annimali domestiċi" kif previst fl-Artikolu 2(2)(e) tar-Regolament dwar l-Iġjene tal-Għalf. Fi kliem ieħor, fir-rigward tal-ikel tal-annimali domestiċi mibjugħ bl-imnut fuq l-Internet, ir-Regolament dwar l-Iġjene tal-Għalf ma japplikax. L-Artikolu 10(1) tar-Regolament dwar l-Iġjene tal-Għalf jirrikjedi li ċerti stabbilimenti jiġu approvati mill-awtorità kompetenti meta tali stabbilimenti jwettqu attivitajiet speċifiċi li jistgħu jippreżentaw riskju ogħla. F'dak il-każ, tali attivitajiet ma jistgħux jiġu mwettqa mingħajr approvazzjoni minn qabel. Dawn l-attivitajiet huma speċifikati fl-Artikolu 10(1) tar-Regolament, li jirreferi għall-operazzjonijiet dwar ċerti tipi ta' għalf. L-Istati Membri jistgħu jistabbilixxu rekwiżit ta' approvazzjoni addizzjonali skont l-Artikolu (2) tar-Regolament u permezz ta' Regolament tal-Kummissjoni skont l-Artikolu 10(3) tal-istess Regolament. Approvazzjoni tirrikjedi verifika tal-kundizzjonijiet strutturali/operazzjonali stipulati mil-liġi permezz ta' żjara fuq il-post qabel ma n-negozju tal-għalf jiġi awtorizzat iqiegħed il-prodotti tiegħu fis-suq. Ir-rekwiżit ta' approvazzjoni stipulat fl-Artikolu 10(1) tar-Regolament dwar l-Iġjene tal-Għalf jikkonċerna l-istabbilimenti li jwettqu l-attivitajiet li ġejjin: il-manifattura u/jew it-tqegħid fis-suq ta' addittivi tal-għalf koperti mir-Regolament (KE) Nru 1831/2003 u li jissemmew fil-Kapitolu 1 tal-Anness IV tar-Regolament dwar l-Iġjene tal-Għalf; il-manifattura u/jew it-tqegħid fis-suq ta' taħlitiet lesti ippreparati bl-użu ta' addittivi tal-għalf imsemmija fil-Kapitolu 2 tal-Anness IV tar-Regolament dwar l-Iġjene tal-Għalf; il-manifattura għat-tqegħid fis-suq, jew il-produzzjoni tar-rekwiżiti esklussivi għall-azjendi tagħhom, għalf kompost bl-użu ta' addittivi tal-għalf jew taħlitiet lesti li fihom addittivi tal-għalf u li jissemmew fil-Kapitolu 3 tal-Anness IV tar-Regolment dwar l-Iġjene tal-Għalf; Għall-finijiet ta' konċiżjoni u ċarezza, wieħed jista' jsib verżjoni konsolidata tal-Anness IV tar-Regolament dwar l-Iġjene tal-Għalf, fl-Anness III ta' dan id-Dokument ta' gwida, li fiha tħallew barra referenzi għall-prodotti li qabel kienu koperti mid-Direttiva 82/471/KEE (li ġiet imħassra), kif ukoll referenzi għal antibijotiċi bħal promoturi tat-tkabbir, minħabba li dawn ir-referenzi għal dawn il-prodotti fl-Anness IV ma għadhomx rilevanti għal-leġiżlazzjoni fis-seħħ. Barra minn hekk, ir-Regolament dwar l-Iġjene tal-Għalf jirrikjedi lill-operaturi ta' negozju tal-għalf jiżguraw li l-istabbilimenti taħt il-kontroll tagħhom u li huma koperti minn dan ir-Regolament jiġu approvati mill-awtorità kompetenti skont ċerti ċirkostanzi oħra: il-manifattura oleokimika ta' aċidi xaħmin; il-manifattura ta' bijodiżil; it-taħlit ta' xaħmijiet; kif imsemmi fl-Artikolu 8 tar-Regolament (KE) Nru 767/2009, stabbilimenti li jipproduċu għalf għal skop ta' nutrizzjoni partikolari li jaqbeż 100 darba l-kontenut massimu ffissat rilevanti ta' ċerti addittivi tal-għalf. L-Artikolu 10(2) tar-Regolament dwar l-Iġjene tal-Għalf jippermetti lill-Istati Membri jirrikjedu l-approvazzjoni ta' stabbilimenti tal-għalf li għalihom id-dritt tal-Unjoni ma jirrikjedix approvazzjoni. Dan jista' jkun il-każ ta' manifatturi ta' prodotti tal-ikel medikati għall-annimali kif imsemmi fl-Artikolu 4(1)(a) tad-Direttiva tal-Kunsill 90/167/KEE li huma approvati f'xi Stati Membri skont l-Artikolu 10(2) tar-Regolament dwar l-Iġjene tal-Għalf. Dejjem skont is-sitwazzjoni partikolari f'kull Stat Membru, ġew adottati approċċi differenti għar-reġistrazzjoni tal-istabbilimenti, sabiex jiġi applikat l-Artikolu 9(2) tar-Regolament dwar l-Iġjene tal-Għalf, għal dawk li jfornu biss parti mill-produzzjoni tagħhom għall-katina tal-għalf, iżda li l-attività ewlenija tagħhom ma tkunx fil-qasam tal-għalf (bħall-industriji tal-imminar, tal-kimiċi jew tal-ikel), li wasslu għal konklużjonijiet differenti rigward l-inklużjoni ta' dawk l-istabbilimenti fi ħdan il-kamp ta' applikazzjoni tar-Regolament dwar l-Iġjene tal-Għalf. Konsegwentement, l-operaturi rrappurtaw piżijiet sinifikanti, li jistgħu jfixklu jew saħansitra jimpeduhom milli jispedixxu l-ikel li ma jkunx għadu intiż għall-konsum mill-bniedem lis-settur tal-għalf, bħal reġistrazzjoni doppja bħala operatur ta' negozju tal-ikel u tal-għalf jew in-nuqqas ta' armonizzazzjoni tar-rekwiżiti għar-reġistrazzjoni tal-operaturi ta' negozju tal-ikel bħala operaturi ta' negozju tal-ikel. Objettiv essenzjali tar-Regolament dwar l-Iġjene tal-Għalf huwa li jiżgura s-sikurezza tal-prodotti u t-traċċabbiltà tagħhom. Minn din il-pożizzjoni, jistgħu jitqiesu l-kriterji ewlenin li ġejjin sabiex jiġi identifikat jekk stabbiliment jenħtieġx li jiġi rreġistrat skont ir-Regolament dwar l-Iġjene tal-Għalf jew le u jekk prodott jistax jidħol fil-katina tal-għalf jew le, filwaqt li jitqies il-kuntest regolatorju rilevanti: Id-definizzjoni ta' "għalf" stipulata fl-Artikolu 3(4) tar-Regolament (KE) Nru 178/2002 li tirreferi għal kwlaunkwe sustanza jew prodott, inklużi addittivi, kemm jekk ipproċessati, parzjalment ipproċessati jew mhux ipproċessati, maħsuba biex jintużaw għat-tmigħ mill-ħalq lill-annimali. Il-kriterju tal-intenzjoni li s-sustanza tintuża jew il-prodott jintuża għat-tmigħ mill-ħalq lill-annimali huwa għalhekk deċiżiv għall-kwalifika bħala "għalf". Għalhekk, l-intenzjoni tal-operatur meta jforni prodott hija kriterju bażiku li jrid jitqies sabiex jiġi ddeterminat jekk jenħtieġx li japplikaw ir-rekwiżiti tar-Regolament dwar l-Iġjene tal-Għalf. L-informazzjoni li takkumpanja l-prodotti fornuti mill-operatur meta jitqiegħdu fis-suq (eż. fuq it-tikketta jew id-dokument kummerċjali). It-tip ta' stabbiliment li mmanifattura l-prodott u li minnu joriġina u l-istabbiliment li lilu jiġi fornut il-prodott; pereżempju, impjanti tal-ipproċessar ta' prodotti sekondarji tal-annimali jew oġġetti tal-ikel preċedenti, u stabbilimenti u farms tal-għalf. Barra minn hekk, l-operaturi tan-negozju tal-għalf li jwettqu operazzjonijiet li mhumiex koperti mill-Artikolu 5(1) tar-Regolament dwar l-Iġjene tal-Għalf jeħtiġilhom jistabbilixxu, jimplimentaw u jżommu proċedura jew proċeduri bil-miktub ibbażati fuq il-prinċipji tal-HACCP, kif stipulat fl-Artikolu 6 tar-Regolament dwar l-Iġjene tal-Għalf. Fi kwalunkwe każ, wara evalwazzjoni tal-attivitajiet speċifiċi kkonċernati, l-awtoritajiet kompetenti fl-Istati Membri, jistgħu jiddeċiedu, jekk ir-reġistrazzjoni tal-operaturi skont ir-Regolament dwar l-Iġjene tal-Għalf hijiex meħtieġa. Ir-reġistrazzjoni ssaħħaħ is-sistemi nazzjonali tal-kontrolli uffiċjali tal-Istat Membru. Barra minn hekk, il-WFD tiddistingwi b'mod espliċitu bejn ir-rimi u l-irkupru, bl-irkupru (inkluż ir-riċiklaġġ) jingħata prijorità fuq ir-rimi fil-ġerarkija tal-iskart (l-Artikolu 4 tal-WFD) u l-prodott irkuprat ma jibqax skart (jekk il-kundizzjonijiet tal-Artikolu 6 tal-WFD jiġu ssodisfati). Prodotti sekondarji tal-annimali, inklużi prodotti proċessati koperti mir-Regolament (KE) Nru 1069/2009 (ħlief dawk intiżi għall-inċinerazzjoni, għar-rimi f'landfill jew għall-użu f'impjant tal-bijogass jew tal-kompost), huma esklużi mill-kamp ta' applikazzjoni tad-WFD sakemm ikunu koperti minn leġiżlazzjoni oħra tal-Unjoni (l-Artikolu 2 tad-WFD). Dwar l-interpretazzjoni tad-WFD, wieħed jista' jsib gwida dettaljata fil-pubblikazzjonijiet tal-KE li ġejjin: Huwa importanti li l-operaturi li jqiegħdu l-prodotti fis-suq biex jidħlu fil-katina tal-għalf jenħtieġ li jidentifikaw b'mod ċar dawk il-prodotti intiżi għall-użu fl-għalf minħabba li prodotti kkunsidrati bħala "skart" ma jistgħux jerġgħu jidħlu fil-katina tal-għalf fi stadju aktar tard. Fir-rigward tal-obbligi legali ewlenin tal-operaturi fis-suq tal-għalf, l-Artikolu 4(1) tar-Regolament dwar l-Iġjene tal-Għalf jistabbilixxi li "Operaturi fis-suq tal-għalf għandhom jiżguraw li l-istadji kollha ta' produzzjoni, ipproċessar u distribuzzjoni taħt il-kontroll tagħhom jiġu mwettqa skont il-leġislazzjoni applikabbli tal-Komunità, il-liġi nazzjonali kompatibbli magħha u l-prattika tajba. B'mod partikolari għandhom jiżguraw li jissodisfaw il-ħtiġijiet relevanti tal-iġjene stabbiliti f'dan ir-Regolament". Kif issemma qabel, ħafna tipi ta' prodotti sekondarji u ikel li ma għadux intiż għall-konsum mill-bniedem jistgħu jintużaw fil-katina tal-għalf minn operaturi fis-suq tal-għalf meta jkun xieraq. L-operaturi fis-suq tal-għalf iridu jiżguraw li l-attivitajiet tagħhom u l-prodotti sekondarji u l-ikel li ma għadux intiż għall-konsum mill-bniedem li jitqiegħdu fis-suq, barra milli jkunu konformi mar-Regolament dwar l-Iġjene tal-Għalf, iridu jkunu konformi ma' leġiżlazzjoni rilevanti oħra, bħal: ir-Regolament (KE) Nru 178/2002 (Liġi Ġenerali dwar l-Ikel); ir-Regolament (KE) Nru 767/2009 dwar it-tqegħid fis-suq u l-użu ta' għalf; mar-Regolament dwar il-prodotti sekondarji tal-annimali u r-Regolament (UE) Nru 142/2011 (li jimplimenta r-Regolament dwar il-prodotti sekondarji tal-annimali), u ir-Regolament dwar it-TSE. Għalhekk, meta jkun rilevanti ir-rekwiżiti tat-tikkettar u d-dokumenti kummerċjali matul it-trasport iridu jikkonformaw mal-leġiżlazzjoni ta' hawn fuq. Id-WFD ġiet emendata mid-Direttiva (UE) 2018/851 tal-Parlament Ewropew u tal-Kunsill li temenda d-Direttiva 2008/98/KE dwar l-iskart. Hija tipprevedi li sustanzi li ma jikkonsistux minn jew li fihom prodotti sekondarji tal-annimali u li huma destinati biex jintużaw bħala għalf jiġu esklużi mill-kamp ta' applikazzjoni tad-WFD sakemm ikunu koperti minn leġiżlazzjoni oħra tal-Unjoni, bħar-Regolament (KE) Nru 767/2009. Id-dispożizzjonijiet ġenerali li jirregolaw il-materjali tal-għalf huma elenkati fil-Parti A tal-Anness tar-Regolament tal-Kummissjoni (UE) Nru 68/2013. Ħafna eżempji ta' prodotti sekondarji u residwi mill-industrija huma elenkati fil-Parti C ta' dak l-Anness, b'mod partikolari fil-Kapitolu 13 tiegħu. Il-lista ta' materjali li t-tqegħid tagħhom fis-suq jew l-użu għal skopijiet ta' nutrizzjoni tal-annimali huwa ristrett jew ipprojbit skont l-Anness III tar-Regolament (KE) Nru 767/2009 trid titqies ukoll. Skont l-attivitajiet tagħhom u l-istabbilimenti involuti, xi operaturi jistgħu jkollhom jiġu rreġistrati jew le skont ir-Regolament dwar l-Iġjene tal-Għalf, kif ġej: Eżempji: L-industrija tal-kimika: il-produzzjoni ta' sulfat tal-ħadid, aċidi organiċi, idrossidu tas-sodju jew tal-kalċju għall-produzzjoni ta' melħ ta' aċidi xaħmin Il-produzzjoni tal-bijoetanol: solidi tad-distillaturi, proteina tal-grani Industrija tal-farmaċewtika Qtugħ ta' ġebel/Estrazzjoni: minerali Madanakollu, jekk l-ewwel fornituri jqiegħed fis-suq prodotti intiżi li jintużaw bħala għalf, inklużi: addittivi tal-għalf (skont ir-Regolament (KE) Nru 1831/2003) u/jew materjali tal-għalf (skont ir-Regolament (KE) Nru 767/2009), mela, il-fornitur irid ikun irreġistrat bħala operatur ta' negozju tal-ikel skont ir-Regolament dwar l-Iġjene tal-Għalf. Sussegwentement, billi sa ċertu punt jitqiesu dawn il-kriterji, jistgħu jiġu osservati t-tipi ta' sitwazzjonijiet li ġejjin: Eżempji jinkludu prodotti minn: Biċċeriji/impjanti tat-tqattigħ/impjanti tal-ipproċessar tal-laħam Impjanti tat-tqattigħ tal-ħut Industriji tal-ipproċessar tal-ikel (l-industrija tal-ħelu, tal-għaġin jew tal-pizza): Prodotti li fihom prodotti sekondarji tal-annimali bħal bajd, ħalib, laħam jew ħut u/jew ikel li ma għadux intiż għall-konsum mill-bniedem u li fih dawn il-prodotti sekondarji tal-annimali Bejjiegħa bl-imnut bħal bejjiegħa tal-laħam u tal-ħut Eżempji: Industriji tal-ipproċessar tal-ikel (eż. l-industrija tal-ħxejjex iffriżati, l-industrija tal-ikel ippreżervat fil-laned, l-industrija tax-xorb): ikel li ma għadux intiż għall-konsum mill-bniedem Ħwienet tal-ħobż: ħobż (li ma fihx prodotti li joriġinaw mill-annimali) Supermarkits u ħwienet oħra tal-bejgħ bl-imnut: ħxejjex, frott, eċċ. Eżempji: Deroga applikabbli għall-industrija tal-ħalib: Ħalib, prodotti b'bażi ta' ħalib u ċerti prodotti derivati mill-ħalib stipulati fil-Parti II tat-Taqsima 4 tal-Kapitolu II tal-Anness X tar-Regolament (UE) Nru 142/2011 Jekk operatur ta' negozju tal-għalf li lilu jiġu fornuti l-prodotti sekondarji jkun produttur tal-ikel tal-annimali domestiċi, irid jiġi approvat ukoll skont ir-Regolament dwar il-prodotti sekondarji tal-annimali. Eżempji: L-industrija tat-tħin: granza, granza tal-qamħ L-industrija taz-zokkor: polpa mill-pitravi taz-zokkor L-industrija taċ-ċips: qxur tal-patata Birrerija: Grani tal-birrara Distillerija: ħbub tad-distilliera niedja (WDG) u grani tad-distilliera niexfa b'solubbli (DDGS) Fabbrika tal-meraq: polpa tal-larinġ F'dan il-każ, l-istabbiliment tal-ikel jenħtieġ li jitqies bħala operatur ta' negozju tal-għalf u meta l-prodotti jkunu intiżi biex jintużaw għat-tmigħ mill-ħalq lill-annimali jenħtieġ li jiġi rreġistrat skont ir-Regolament dwar l-Iġjene tal-Għalf. Operaturi ta' negozju tal-għalf minbarra impjanti tal-ipproċessar li jiksbu ammonti żgħar ta' ikel (inkluż ikel li ma jibqax intiż għall-konsum mill-bniedem) li ma joriġinax mill-annimali minn bejjiegħa bl-imnut tal-ikel Eżempji: Produtturi tal-għalf artiġjanali li jiksbu ikel li ma joriġinax mill-annimali minn bejjiegħa bl-imnut lokali. Il-bejjiegħ bl-imnut tal-ikel irreġistrat jew approvat skont ir-Regolament (KE) Nru 852/2004, li jqiegħed fis-suq ikel bħala tali, f'konformità mad-dispożizzjonijiet tal-liġi dwar l-ikel, għal operatur ta' negozju tal-ikel li jiġbor l-ikel għat-trasformazzjoni f'għalf jew jittrasformah direttament f'għalf, ma hemmx għalfejn jitqies bħala operatur tan-negozju tal-għalf, u għalhekk l-awtoritajiet kompetenti ma hemmx għalfejn jirrikjedu reġistrazzjoni skont ir-Regolament dwar l-Iġjene tal-Għalf. Imbagħad, il-katina tal-għalf tibda mal-operatur ta' negozju tal-ikel li juża l-materja prima kif tkun u jipproduċi l-għalf kompost finali u li u mbagħad jenħtieġ li jiġi rreġistrat skont ir-Regolament dwar l-Iġjene tal-Għalf. Għalhekk, pereżempju, operaturi ta' negozju tal-ikel bħal produtturi aritġjanali żgħar lokali tal-ikel tal-annimali domestiċi (li jipproduċu gallettini tal-klieb) jistgħu wkoll jixtru ċertu ikel mingħand bejjiegħa tal-ikel bl-intenzjoni li jużawh bħala materjali tal-għalf. Dawn il-bejjiegħa bl-imnut tal-ikel iqiegħdu fis-suq oġġetti għall-finijiet ta' ikel li f'dan il-każ ikunu mbagħad intiżi biex jintużaw bħala materjali tal-għalf mill-operatur ta' negozju tal-għalf, filwaqt li dejjem iqisu d-dispożizzjonijiet u r-restrizzjonijiet eżistenti previsti fil-leġiżlazzjoni, minħabba li s-sikurezza u t-traċċabbiltà jistgħu jiġu żgurati u l-awtoritajiet kompetenti jista' jkollhom għarfien sħiħ tal-fornituri kollha b'mod faċli. Bdiewa li jiksbu ikel li ma joriġinax mill-annimali u li ma jkunx għadu intiż għall-konsum mill-bniedem minn bejjiegħ bl-imnut tal-ikel lokali L-Artikolu 5(6) tar-Regolament dwar l-Iġjene tal-Għalf jipprevedi li bidwi għandu jikseb biss u juża għalf minn stabbilimenti li huma rreġistrati u/jew approvati skont ir-Regolament dwar l-Iġjene tal-Għalf. Għalhekk, f'każ li l-bejjiegħa bl-imnut tal-ikel ibigħu l-prodott bħala għalf, jenħtieġ li jitqiesu bħala operaturi ta' negozju tal-ikel u jiġu rreġistrati skont ir-Regolament dwar l-Iġjene tal-Għalf, minħabba li jrid jitqies li qed ifornu direttament materjal tal-għalf (oġġett tal-ikel preċedenti) li jrid jintuża għat-tmigħ orali tal-annimali fil-farm. Eżempji: Il-produzzjoni ta' proteina tal-annimali pproċessata (PAP), xaħam tal-annimali, eċċ... Il-produzzjoni ta' materjali tal-għalf minn ikel li ma għadux intiż għall-konsum mill-bniedem (ħobż, cookies, industrija tal-ħobż, għaġin, eċċ.) L-ipproċessar ta' materjal tal-għalf minn materjal tal-għalf ieħor: il-produzzjoni ta' sillaġġ mill-polpa tal-larinġ F'dan il-każ, l-impjanti tal-ipproċessar ta' prodotti sekondarji tal-annimali u l-impjanti tal-ipproċessar ta' oġġetti tal-ikel preċedenti li jfornu metarjali tal-għalf lil fornituri tan-negozju tal-għalf jenħtieġ li jiġu rreġistrati skont ir-Regolament dwar l-Iġjene tal-Għalf. "Jien għandi farm bil-bhejjem. Nipproduċi l-għalf tiegħi stess biċ-ċereali li naħsad mill-art tiegħi stess. Nipproduċi wkoll prodotti li fihom l-addittivi fil-produzzjoni ta' dak l-għalf. Jeħtieġ li nikkonforma mar-rekwiżiti fl-Anness II tar-Regolament (KE) Nru 183/2005?" Ħafna prodotti tal-għalf fihom l-addittivi u huwa importanti li niffukaw fuq kif il-prodott jiġi kkummerċjalizzat. L-għalf kollu jrid jiġi kkummerċjalizzat skont ir-Regolament (KE) Nru 767/2009 jew ir-Regolament (KE) Nru 1831/2003. Meta jużaw prodotti kkummerċjalizzati bħala "addittiv" jew "taħlitiet lesti", il-bdiewa jeħtiġilhom jikkonformaw mal-Anness II tar-Regolament dwar l-Iġjene tal-Għalf, bl-eċċezzjoni tal-użu ta' "addittivi użati fil-ħżin ta' ħaxix f'sajlo" jew "taħlitiet lesti ta' addittivi użati fil-ħżin ta' ħaxix f'sajlo". L-użu ta' "għalf komplementari" ma jirrikjedix il-konformità mal-Anness II tar-Regolament dwar l-Iġjene tal-Għalf. L-ambigwità bejn it-taħlitiet imħejjija minn qabel u l-għalf komplementari hija definita fl-Artikolu 8(1) — il-kontenut tal-addittivi — tar-Regolament (KE) Nru 767/2009 tat-13 ta' Lulju 2009 dwar it-tqegħid fis-suq u l-użu ta' għalf. "Bla ħsara għall-kondizzjonijiet tal-użu previsti fl-att legali rilevanti li jawtorizza l-addittiv tal-għalf rispettiv, il-materjali tal-għalf u l-għalf komplementari m'għandux ikun fihom addittivi tal-għalf inkorporati f'livelli li jisbqu 100 darba l-kontenut massimu ffissat rilevanti fl-għalf komplet jew ħames darbiet f'każ ta' koċċidjostati u ħistomonostati." "Jien għandi farm bil-bhejjem. Nipproduċi l-għalf tiegħi stess biċ-ċereali li naħsad mill-art tiegħi stess. Nuża wkoll addittivi/taħlitiet lesti minn qabel fil-produzzjoni ta' dak l-għalf. Jenħtieġ li nirreġistra l-farm tiegħi jew le? Liema annessi jenħtieġ li nikkonforma magħhom? Jenħtieġ li nitlob approvazzjoni skont ir-Regolament (KE) Nru 183/2005?" Il-farms li jimmanifatturaw l-għalf għat-tmigħ tal-annimali tagħhom iridu jkunu rreġistrati skont ir-Regolament dwar l-Iġjene tal-Għalf u f'dan il-każ iridu jikkonformaw mal-Anness I, l-Anness II u l-Anness III tar-Regolament dwar l-Iġjene tal-Għalf. Meta jipproduċu materjal tal-għalf u għalf kompost (għalf supplimentari jew għalf sħiħ) fil-livell primarju, għandhom japplikaw l-Anness I u l-Prattika Agrikola Tajba. Jekk il-farm juża addittivi tal-għalf (minbarra addittivi użati fil-ħżin ta' ħaxix f'sajlo) jew taħlitiet lesti fil-produzzjoni tal-għalf għall-użu fil-farm tagħhom, għandhom japplikaw l-Anness II u s-sistemi tal-HACCP. Il-bdiewa għandhom jikkonformaw ukoll mad-dispożizzjonijiet stipulati fl-Anness III meta jitimgħu lil annimali li jipproduċu l-ikel. Dawk il-farms li jipproduċu għar-rekwiżiti esklużivi tal-azjendi tagħhom, għalf kompost bl-użu ta' addittivi tal-għalf jew taħlitiet lesti li fihom addittivi tal-għalf u li jissemmew fil-Kapitolu 3 tal-Anness IV tar-Regolament dwar l-Iġjene tal-Għalf għandhom jiżguraw li jkunu approvati mill-awtoritajiet kompetenti. "Jien sajjied li nipproduċi l-lixka tal-ħut għas-sajjieda lokali madwar ir-raħal tiegħi. Jien operatur ta' negozju tal-għalf?" Il-lixka tas-sajd iddisinjata biex tixxerred sabiex tattira l-ħut lejn żona (li spiss tkun magħrufa bħala lixka tal-art) titqies bħala li taqa' fi ħdan id-definizzjoni ta' għalf kif koperta mir-Regolament (KE) Nru 178/2002. Għalhekk, il-produtturi ta' dawn il-lixki tal-art jenħtieġ li jitqiesu bħala operaturi ta' negozju tal-għalf u jkunu rreġistrati skont ir-Regolament dwar l-Iġjene tal-Għalf. Madanakollu, fil-każijiet ta' "produzzjoni domestika privata" ta' lixka tal-art li trid tintuża għall-ħut għall-konsum domestiku privat, il-produtturi huma eżentati mir-rekwiżit ta' reġistrazzjoni skont l-Artikolu 2(2)(a) tar-Regolament dwar l-Iġjene tal-Għalf. Madanakollu, lixka tal-ħut intiża biex titwaħħal ma' sunnara li l-għan tagħha jkun għalhekk li ma jintlaħqux il-ħtiġijiet nutrittivi ta' annimal jenħtieġ li ma titqiesx bħala għalf tal-annimali. "Jien is-sid ta' impjant tar-rendering. Nixtri l-prodotti mingħand operaturi ta' negozju tal-ikel biex nipproduċi materjali tal-għalf li mbagħad inbigħ lill-produtturi tal-għalf kompost. Madanakollu, il-fornituri tiegħi jittikkettaw il-prodotti li nixtri bħala skart. Dan huwa tikkettar aċċettabbli mingħand il-fornitur tiegħi?" Il-prodotti sekondarji tal-annimali mħallta bl-iskart u ttikkettati bħala skart ma jistgħux jintużaw għat-tmigħ ta' annimali tar-razzett. Il-prodotti sekondarji tal-annimali jistgħu jintużaw biss skont il-leġiżlazzjoni dwar il-prodotti sekondarji tal-annimali għall-produzzjoni ta' ċerti prodotti tekniċi jew jintremew bħala skart. Stabbiliment tal-ikel (bħal biċċerija) jista' jforni biss prodotti sekondarji tal-annimali tal-Kategorija 3 lil impjant tal-ipproċessar ta' prodotti sekondarji tal-annimali għall-produzzjoni ta' għalf għall-annimali tar-razzett. F'dan il-każ, id-Direttiva Qafas dwar l-Iskart ma tapplikax. Għalhekk, dawn il-prodotti li joriġinaw mill-annimali jenħtieġ li jiġu ttikkettati skont ir-rekwiżiti tal-Anness VIII tar-Regolament (KE) Nru 142/2011 u tal-Anness V tar-Regolament (KE) Nru 999/2001. L-Anness II tar-Regolament dwar l-Iġjene tal-Għalf, it-Taqsima "PRODUZZJONI", il-punt 8 jistabbilixxi wkoll li "It-tikkettar tal-prodotti għandu jindika b'mod ċar jekk dawn humiex maħsub għall-użu fl-għalf jew għal skopijiet oħra. Jekk lott partikolari ta' prodott jiġi ddikjarat li mhuwiex maħsub għall-użu fl-għalf, dik id-dikjarazzjoni ma tkunx tista' tinbidel wara minn operatur fi stadju aktar tard tal-katina." "Jien għandi kumpanija ta' negozju tal-għalf. Skont il-pariri tal-awtoritajiet kompetenti f'pajjiżi, jien obbligat nixtri prodotti mingħand kumpaniji ta' produtturi tal-ikel jew tal-għalf li huma rreġistrati jew approvati skont ir-Regolament (KE) Nru 183/2005. Madanakollu, meta nixtri xi prodotti minn kumpanija fi Stat Membru ieħor, u nkun nirrikjedi l-evidenza li din il-kumpanija hija rreġistrata skont dak ir-Regolament, jgħiduli li mhix neċessarja, minħabba li fil-livell nazzjonali huma diġà rreġistrati skont ir-Regolament (KE) Nru 1069/2009 (ir-Regolament dwar il-prodotti sekondarji tal-annimali)." Għandha tapplika r-reġistrazzjoni u/jew l-approvazzjoni skont iż-żewġ Regolamenti. Jistgħu jiġu organizzati prattikalitajiet mill-Istati Membri (eż. numru ta' approvazzjoni/reġistrazzjoni uniku jew le, lista unika li tirreferi għaż-żewġ atti jew 2 listi separati). Ir-reġistrazzjoni skont leġiżlazzjoni oħra tal-UE relatata mas-settur tal-għalf u reġistrazzjoni skont ir-Regolament dwar l-Iġjene tal-Għalf jistgħu jiġu kkombinati dejjem jekk ir-regoli rilevanti għal kull sistema ta' reġistrazzjoni jiġu rispettati u l-awtorità kompetenti tiddeċiedi li topera din is-sistema ta' reġistrazzjoni kkombinata. Min-naħa l-oħra, bħala operatur ta' negozju tal-għalf, jien jeħtieġ li nkun irreġistrat (jew approvat) skont ir-Regolament (KE) Nru 183/2005 bħal kull produttur tal-għalf, għal annimali li jipproduċu l-ikel u li ma jipproduċux l-ikel. Jenħtieġ li nkun irreġistrat skont ir-Regolament (KE) Nru 1069/09 (l-Artikolu 24) jew ir-Regolament (KE) Nru 183/2005?" Għandha tapplika r-reġistrazzjoni u/jew l-approvazzjoni skont iż-żewġ Regolamenti. Jenħtieġ li int tiġi approvat skont l-Artikolu 24(1)(e) tar-Regolament dwar il-prodotti sekondarji tal-annimali u tiġi rreġistrat skont l-Artikolu 9 tar-Regolament dwar l-Iġjene tal-Għalf. Bħala produttur tal-ikel tal-annimali jenħtieġ li tagħti attenzjoni lir-rekwiżiti dwar it-traċċabbiltà stipulati fl-Artikolu 21 u 22, il-kontrolli proprji stipulati fl-Artikolu 28 u l-pjan tal-HACCP stipulat fl-Artikolu 29 tar-Regolament dwar il-prodotti sekondarji tal-annimali. Jistgħu jiġu organizzati prattikalitajiet mill-Istati Membri (eż. numru ta' approvazzjoni/reġistrazzjoni uniku jew le, lista unika li tirreferi għaż-żewġ atti jew żewġ listi separati). L-attivitajiet kollha li l-operaturi ta' negozju tal-għalf iwettqu jridu jkunu ddettaljati u jrid jiġi żgurat li l-istabbiliment jikkonforma mar-rekwiżiti stipulati fir-Regolament dwar l-Iġjene tal-Għalf. "Jien għandi negozju tal-Internet. Nimporta l-ikel tal-annimali domestiċi u nbigħu direttament lis-sidien tal-annimali domestiċi. Għandi nitqies bħala kopert mill-kunċett ta' 'bejgħ bl-imnut' kif imsemmi fl-Artikolu 2(2)(e) tar-Regolament (KE) Nru 183/2005?" Fl-assenza ta' dispożizzjonijiet speċifiċi dwar il-bejgħ bl-Internet fir-rigward tal-iġjene tal-għalf, ma hemmx għalfejn li l-bejgħ bl-Internet jitiqes bħala barra mill-kamp ta' applikazzjoni tal-ikel tal-annimali domestiċi kif previst fl-Artikolu 2(2)(e) tar-Regolament dwar l-Iġjene tal-Għalf. Huwa sempliċiment wieħed mill-ħafna mudelli ta' negozju fejn l-għalf jiġi mmaniġġjat u maħżun bl-istess mod mill-punt tal-bejgħ jew kunsinna sal-utenti finali. Fi kliem ieħor, fir-rigward ta' ikel tal-annimali domestiċi mibjugħ direttament bl-Internet lill-utent finali (sid l-annimal domestiku), ir-Regolament dwar l-Iġjene tal-Għalf mhuwiex direttament applikabbli. Mhix il-kwalifika ta' bejjiegħ bl-imnut skont l-istadji differenti tal-attivitajiet ta' negozju ("bejjiegħ bl-imnut tal-ikel tal-annimali domestiċi" jew "importatur") li jimporta għall-applikazzjoni tar-Regolament dwar l-Iġjene tal-Għalf, iżda l-attività nnifisha. L-Artikolu 2(1)(c) tar-Regolament dwar l-Iġjene tal-Għalf jipprovdi b'mod espliċitu li dan ir-Regolament għandu japplika għall-importazzjonijiet u għall-esportazzjonijiet tal-għalf minn pajjiżi terzi u lejhom. Għalhekk, anke jekk xi ħadd qed ibigħ ikel tal-annimali domestiċi bl-imnut, attività li hija eskluża mill-kamp ta' applikazzjoni tar-Regolament dwar l-Iġjene tal-Għalf skont l-Artikolu 2(2)(e) tiegħu, huwa xorta għandu jikkonforma mar-Regolament dwar l-Iġjene tal-Għalf fir-rigward tal-importazzjonijiet tal-ikel tal-annimali domestiċi. Madanakollu, l-esklużjoni tal-kamp ta' applikazzjoni tar-Regolament dwar l-Iġjene tal-Għalf ma timplikax li rekwiżiti oħra bħat-tikkettar tal-għalf pereżempju, ma hemmx għalfejn japplikaw għall-għalf imqiegħed fis-suq. Min-naħa l-oħra, jekk l-attività tal-bejgħ bl-Internet tkun tinkludi l-bejgħ ta' għalf mhux biss lil utenti finali iżda l-bejgħ ta' għalf lil stabbilimenti oħra, għandu japplika r-Regolament dwar l-Iġjene tal-Għalf. L-ikel tal-annimali domestiċi jista' jiġi impurtat fl-Unjoni biss jekk il-kunsinna tikkonforma mad-dispożizzjonijiet kollha tal-leġiżlazzjoni dwar il-prodotti sekondarji tal-annimali. "Jien għandi ħanut tal-annimali domestiċi u qed inbigħ l-ikel tal-annimali domestiċi. Iżda fl-istess ħin qed inbigħ kwantitajiet żgħar ta' għalf għal speċijiet li jipproduċu l-ikel bħall-fniek jew it-tiġieġ lil konsumaturi li rabbew dawn l-annimali għall-konsum domestiku privat tagħhom. Minħabba li l-bejgħ bl-imnut tal-ikel tal-annimali domestiċi huwa eskluż mill-kamp ta' applikazzjoni tar-Regolament (KE) Nru 183/2005, jien naħseb li ma hemmx għalfejn niġi rreġistrat". Effettivament, il-bejgħ bl-imnut tal-ikel tal-annimali domestiċi huwa barra mill-kamp ta' applikazzjoni tar-Regolament dwar l-Iġjene tal-Għalf. Madanakollu, il-fniek u t-tiġieġ pereżempju ma jistgħux jitqiesu bħala annimali domestiċi, il-bejgħ bl-imnut ta' dan l-għalf mhuwiex eskluż mill-kamp ta' applikazzjoni tar-Regolament dwar l-Iġjene tal-Għalf, għalhekk għal din l-attività, il-ħanut tal-annimali domestiċi jenħtieġ li tal-anqas ikun irreġistrat skont l-Artikolu 9(2). "Jiena veterinarju li mmexxi sptar tal-annimali. Fl-istess ħin qed noffri wkoll lill-konsumaturi tiegħi prodotti speċjali għan-nutrizzjoni tal-annimali. Hemm bżonn ikun irreġistrat skont ir-Regolament dwar l-Iġjene tal-Għalf?" Il-produzzjoni u/jew il-bejgħ ta' għalf għal annimali li jipproduċu l-ikel u l-produzzjoni ta' ikel tal-annimali domestiċi jaqgħu fil-kamp ta' applikazzjoni tar-Regolament dwar l-Iġjene tal-Għalf u għal dawn l-attivitajiet il-kirurgu jew il-klinika veterinarja jridu jkunu rreġistrati jew, jekk applikabbli awtorizzati skont ir-Regolament dwar l-Iġjene tal-Għalf. Il-bejgħ ta' ikel tal-annimali domestiċi jitqies bħala attività ta' bejgħ bl-imnut u għalhekk jaqa' barra mill-kamp ta' applikazzjoni tar-Regolament dwar l-Iġjene tal-Għalf. Madanakollu, il-fniek u t-tiġieġ pereżempju ma jistgħux jitqiesu bħala annimali domestiċi. Il-bejgħ ta' tali għalf mhuwiex eskluż mill-kamp ta' applikazzjoni tar-Regolament dwar l-Iġjene tal-Għalf, u għalhekk din l-attività trid tiġi rreġistrata jew, jekk applikabbli, approvata skont ir-Regolament dwar l-Iġjene tal-Għalf. L-Artikolu 10(1)(b) tar-Regolament dwar l-Iġjene tal-Għalf jgħid dan li ġej: "L-operaturi fis-suq tal-għalf għandhom jiżguraw li stabbilimenti taħt il-kontroll tagħhom u koperti b'dan ir-Regolament jiġu approvati mill-awtorità kompetenti, meta...il-manifattura u/jew it-tqegħid fis-suq ta' taħlitiet lesti ppreparati bl-użu ta' addittivi tal-għalf li hemm referenza għalihom fil-Kapitolu 2 tal-Anness IV ta' dan ir-Regolament:." Għalhekk, hemm tliet tipi ta' sitwazzjonijiet: operatur ta' negozju tal-għalf jimmanifattura u jqiegħed fis-suq taħlitiet lesti; operatur ta' negozju tal-għalf iqiegħed fis-suq taħlitiet lesti; operatur ta' negozju tal-għalf jimmanifattura taħlitiet lesti. L-aħħar każ huwa rilevanti biss jekk il-produttur tat-taħlitiet lesti jaħdem b'ordni ta' operatur ta' negozju tal-għalf ieħor jew il-produttur juża t-taħlitiet lesti fl-istabbiliment tiegħu biss. Il-produzzjoni ta' taħlitiet lesti minn qabel, għal użu intern, hija partikolarment rilevanti għal tali addittivi li jistgħu jintużaw għall-produzzjoni ta' għalf kompost biss fil-forma ta' taħlita lesta. Fi ftit kliem, il-produtturi kollha tat-taħlitiet lesti li fihom addittivi li jissemmew fil-Kapitolu 2 tal-Anness IV għall-użu tagħhom kif ukoll għat-tqegħid fis-suq jeħtieġu approvazzjoni għal din l-operazzjoni. "Ikel tal-annimali domestiċi mogħti lill-banek tal-ikel. Matul dawn l-aħħar snin, id-donazzjoni minn supermarkits ta' ikel tal-annimali domestiċi lil banek tal-ikel biex jassistu lil nies f'sitwazzjonijiet diffiċli u li għandhom annimali domestiċi żdiedet. Il-banek tal-ikel huma intermedjarji għad-distribuzzjoni ta' dawk il-prodotti li normalment jinbiegħu bi prezz simboliku lin-nies ikkonċernati. Id-donazzjonijiet jikkonċernaw ħafna prodotti differenti mingħajr l-ebda rabta bejniethom (daqs differenti, marka differenti, eċċ.). Din l-attività għandha taqa' fil-kamp ta' applikazzjoni tar-Regolament (KE) Nru 183/2005, u barra minn hekk, jenħtieġ li t-traċċabbiltà tintalab fil-każijiet ta' donazzjoni ta' ikel tal-annimali domestiċi minn supermarkit lil bank tal-ikel?" Skont l-Artikolu 2(2)(e), ir-Regolament dwar l-Iġjene tal-Għalf ma japplikax għall-bejgħ bl-imnut ta' ikel tal-annimali domestiċi. Jista' jitqies li l-kunsinna ta' ikel tal-annimali domestiċi mis-supermarkits (u bejjiegħa bl-imnut oħra) lill-banek tal-ikel tibqa' attività ta' bejgħ bl-imnut skont il-liġi nazzjonali u għalhekk eskluża mill-kamp ta' applikazzjoni tar-Regolament dwar l-Iġjene tal-Għalf. Madanakollu, skont l-Artikolu 2(3) tar-Regolament dwar l-Iġjene tal-Għalf, l-Istati Membri jistgħu jistabbilixxu regoli u gwida dwar l-attivitajiet esklużi mill-kamp ta' applikazzjoni tar-Regolament dwar l-Iġjene tal-Għalf. Fil-każ tal-ikel tal-annimali domestiċi barra minn ikel tal-annimali domestiċi li jilħaq il-punt aħħari fil-katina ta' manifattura tal-prodotti sekondarji tal-annimali skont l-Artikolu 3(b) u (c) tar-Regolament (KE) Nru 142/2011, il-bank tal-ikel irid jiġi soġġett għall-approvazzjoni skont l-Artikolu 24(1)(i) jew (j) tar-Regolament (KE) Nru 1069/2009. "Kif tista' r-reġistrazzjoni ta' ħżin interim ta' ikel tal-annimali domestiċi titqies skont ir-Regolament dwar l-Iġjene tal-Għalf?" L-Artikolu 2, il-paragrafu 2(e) tar-Regolament dwar l-Iġjene tal-Għalf jistipula li: "ir-Regolament ma għandux japplika għal: … bejgħ bl-imnut ta' ikel għall-annimali domestiċi.". Madanakollu, fir-rigward tal-ħżin ta' ikel tal-annimali domestiċi, ir-Regolament dwar l-Iġjene tal-Għalf jistipula rekwiżiti li jridu jitqiesu, minħabba li l-operazzjonijiet tal-ħżin jaqgħu fil-kamp ta' applikazzjoni tar-Regolament dwar l-Iġjene tal-Għalf, eż.: "Jien is-sid ta' faċilità tal-ħżin li taħżen għal partijiet terzi l-addittivi elenkati fil-Kapitolu 1 tal-Anness IV, u taħlitiet lesti li fihom addittivi elenkati fl-Anness IV il-Kapitolu 2 tar-Regolament (KE) Nru 183/2005. Jenħtieġ li jien niġi approvat skont l-Artikolu 10 tar-Regolament (KE) Nru 183/2005?" L-Artikolu 10(1)(a) tar-Regolament dwar l-Iġjene tal-Għalf jirrikjedi li l-istabbilimenti li jwettqu "il-manifattura u/jew il-bejgħ fis-suq ta' addittivi tal-għalf koperti bir-Regolament (KE) Nru 1831/2003 jew prodotti koperti bid-Direttiva 82/471/KEE u li hemm referenza għalihom fil-Kapitolu 1 tal-Anness IV ta' dan ir-Regolament" u "taħlitiet lesti ppreparati bl-użu ta' addittivi tal-għalf li hemm referenza għalihom fil-Kapitolu 2 tal-Anness IV ta' dan ir-Regolament" għandhom ikunu soġġetti għal approvazzjoni. Iżda l-attività ta' "tqegħdi fis-suq" huwa responsabbli minnha s-sid tal-prodotti (il-manifattur u/jew l-intermedjarju). Is-sid tal-prodotti għandu għalhekk jiġi approvat skont l-Artikolu 10(1)(a) u l-faċilitajiet tal-ħżin għandhom jiġu rreġistrati skont l-Artikolu 9(2) tar-Regolament dwar l-Iġjene tal-Għalf. Bl-istess mod, il-kumpaniji tat-trasport li jittrasportaw il-prodotti biss għandhom jiġu rreġistrati skont l-Artikolu 9(2) tar-Regolament dwar l-Iġjene tal-Għalf. Rekwiżit għall-approvazzjoni mhux neċessarju. L-iżvilupp, it-tixtrid u l-użu tal-gwida nazzjonali u tal-Komunità għal prattika tajba jridu jiġu mħeġġa. Madanakollu, dawn il-gwidi jistgħu jintużaw fuq bażi volontarja mill-operaturi tan-negozju tal-għalf. Dawn il-gwidi tal-Komunità għal prattika tajba ġew żviluppati skont l-Artikolu 22 tar-Regolament dwar l-Iġjene tal-Għalf. Il-kontenut tagħhom huwa prattikabbli mal-UE kollha għas-settur li jirreferu għalih u huma xierqa bħala gwidi għall-konformità mar-rekwiżiti tal-iġjene u tal-HACCP tar-Regolament dwar l-Iġjene tal-Għalf. Il-Kumitat Permanenti dwar il-Katina Alimentari u s-Saħħa tal-Annimali vvaluta l-gwidi tal-Komunità għal prattika tajba li ġejjin: Dokumenti ta' referenza tas-settur: Il-manifattura ta' materjali tal-għalf sikuri mill-ipproċessar tal-lamtu Il-manifattura ta' materjali tal-għalf sikuri mit-tħin ta' żrieragħ żejtnin u r-raffinar ta' żejt veġetali il-manifattura ta' materjali ta' għalf sikur mill-ipproċessar tal-bijodiżil Lista ta' kontroll tal-awditur tas-salmonella Skeda Informattiva dwar is-Salmonella Il-Kumitat Permanenti dwar il-Katina tal-Ikel u s-Saħħa tal-Annimali perjodikament jirrevedi l-gwidi f'kooperazzjoni mal-partijiet ikkonċernati u partijiet oħra interessati. "Kwantitajiet żgħar fil-livell tal-farms reġjonali" tfisser il-kunsinni ta' 3 tunnellati metriċi minn farm għal farm ieħor fi ħdan raġġ ta' 15-il km. Mhi meħtieġa l-ebda reġistrazzjoni. "Kwantitajiet żgħar" tfisser il-provvista diretta ta' mhux aktar minn 5 tunnellati ta' prodotti primarji fis-sena ta' farms lokali għall-użu fuq dawk il-farms f'distanza ta' 50 km mill-post tal-produzzjoni. 935 af 27. juni 2018 om foder og foderstofvirksomheder, § 11 — Ordni Daniża Nru 935 tas-27 Ġunju 2018 dwar l-għalf u l-istabbilimenti tan-negozju tal-għalf, § 11 "Kwantitajiet żgħar" tfisser il-produzzjoni primarja annwali ta' għalf ta' mhux aktar minn 5 tunnellati bl-intenzjoni li jinbiegħ, jew kwalunkwe forma ta' trasferiment, kemm jekk mingħajr ħlas jew le, mill-produttur primarju lil produttur agrikolu fit-territorju tal-Estonja. "Kwantitajiet żgħar" tfisser il-prodotti primarji miksuba minn operaturi ta' negozju tal-għalf li huma eżentati mill-obbligu ta' notifika (għar-reġistrazzjoni bħala produtturi primarji) minħabba li jfornu esklussivament u direttament lill-farms lokali biss (jew lil operaturi simili) minn post tal-produzzjoni b'erja tas-superfiċje ta' mhux aktar minn 3 ettari. "Kwantitajiet żgħar" tfisser il-provvista diretta ta' għalf mill-produttur primarju tal-għalf (bi produzzjoni ta' mhux aktar minn 5 ettari fis-sena) fil-livell lokali (f'raġġ ta' 50 km mill-post tal-produzzjoni). "Kwantitajiet żgħar" tfisser il-provvista diretta, fuq talba tal-utenti finali, ta' prodotti primarji miksuba fl-istess farm u li jinsabu fl-istess provinċja jew fi provinċji fil-viċinat. "Kwantitajiet żgħar" tfisser il-kummerċ ta' prodotti primarji tal-għalf (bejgħ, bejgħ jew kunsinna kemm jekk mingħajr ħlas kif ukoll jekk le) sa mhux aktar minn għaxar tunnellati għal kull sena kalendarja. Nr.51 40.§) Higiēnas prasības dzīvnieku barības primārajai ražošanai un tiešajām piegādēm mazos daudzumos — Ir-Regolament tal-Kabinett tal-Ministri tal-Latvja Numru 865, fis-seħħ mill-4 ta' Awwissu 2009, ir-Rekwiżiti dwar l-Iġjene għall-għalf fil-produzzjoni primarja u l-provvista diretta ta' kwantitajiet żgħar. "Kwantitajiet żgħar" tfisser kwalunkwe kwantità ta' għalf li joriġina mill-pjanti mill-produzzjoni primarja prodott f'azjenda agrikola li jiġi kkunsinjat lil azjenda agrikola oħra bħala utent finali fit-territorju tar-Repubblika tas-Slovenja. "Kwantitajiet żgħar" tfisser il-provvista diretta ta' mhux aktar minn 10 tunnellati ta' materja niexfa ta' prodotti primarji fis-sena lejn lokal f'distanza ta' 50 km mill-post tal-produzzjoni. Kapitel 4 (§1) Statens jordbruksverks föreskrifter och allmänna råd om foder — Il-Bord tal-Istat tar-regolamenti dwar l-agrikoltura u pariri ġenerali dwar l-għalf, il-Kapitolu 4 (§1). Ir-Renju Unit ma introduċiex leġiżlazzjoni biex jiddetermina kwantitajiet żgħar ta' għalf fir-rigward tad-dispożizzjonijiet tal-Artikolu 2, il-paragrafu 2(d) fir-Regolament (KE) Nru 183/2005. Madanakollu, bħal gwida ġenerali, l-awtoritajiet tal-infurzar jużaw definizzjoni operazzjonali ta' kwantitajiet żgħar ta' produzzjoni primarja tal-għalf bħala li hija anqas minn 20 tunnellata fis-sena. "Kwantitajiet żgħar" tfisser il-provvista diretta ta' mhux aktar minn 15-il tunnellata ta' prodotti primarji fis-sena lejn farms lokali f'distanza ta' 30 km mill-post tal-produzzjoni. Addittivi awtorizzati skont ir-Regolament (KE) Nru 1831/2003: Addittivi nutrittivi: l-addittivi kollha fil-grupp, Addittivi żootekniċi: l-addittivi kollha fil-grupp, Addittivi teknoloġiċi: addittivi koperti mill-Anness I(1)(b) ("antiossidanti") tar-Regolament (KE) Nru 1831/2003: dawk b'kontenut massimu fiss biss, Addittivi sensorji: addittivi koperti mill-Anness I(2)(a) ("koloranti") tar-Regolament (KE) Nru 1831/2003: karotenojdi u ksantofilli. Addittivi awtorizzati skont ir-Regolament (KE) Nru 1831/2003: Addittivi żootekniċi: addittivi żootekniċi koperti mill-Anness I(4)(d) ("addittivi żootekniċi oħra") tar-Regolament (KE) Nru 1831/2003 Koċċidijostati u istomonostati: l-addittivi kollha, addittivi koperti mill-Anness I(3)(a) (Vitamini, provitamini u sustanzi definiti tajjeb kimikament li jkollhom effett simili) tar-Regolament (KE) Nru 1831/2003: A u D. addittivi koperti mill-Anness I(3)(b) ("komposti ta' oligoelementi") tar-Regolament (KE) Nru 1831/2003: Cu u Se. Addittivi awtorizzati skont ir-Regolament (KE) Nru 1831/2003: Addittivi Żootekniċi: addittivi koperti mill-Anness I(4)(d) ("addittivi żootekniċi oħra") tar-Regolament (KE) Nru 1831/2003 koċċidijostati u istomonostati: l-addittivi kollha. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali. f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32019M9362. Il-EUR-Lex hu l-aċċess fuq l-internet għal-liġi Ewropea. Din in-notifika tikkonċerna l-impriżi li ġejjin: Leonard Green & Partners, L.P. ("LGP", l-Istati Uniti), Ares Management Corporation ("Ares", l-Istati Uniti), Press Ganey Associates, Inc. ("Press Ganey", l-Istati Uniti) LGP u Ares jakkwistaw fi ħdan it-tifsira tal-Artikolu 3(1)(b) tar-Regolament dwar l-Għaqdiet il-kontroll konġunt ta' Press Ganey kollha. Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jenħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-posta elettronika, permezz tal-faks jew bil-posta. Uża d-dettalji ta' kuntatt ta' hawn taħt: Il-Kroazja Klassi 1.3. Ġobon "Paški sir" huwa ġobon tan-nagħaġ ta' għamla iebsa prodott mill-ħalib sħiħ tan-nagħaġ mir-razza nattiva tan-nagħaġ tal-gżira ta' Pag. Il-prodott jimmatura għal tal-inqas 60 jum qabel jiġi kkummerċjalizzat u għandu l-karatteristiċi fiżikokimiċi u organolettiċi li ġejjin: forma: ċilindrika, b'bażi ċatta u bil-wiċċ ta' fuq ċatt jew ftit konvess; daqs: dijametru ta' 18 cm sa 24 cm, għoli ta' 7 cm sa 13 cm; piż: minn 1,8 kg sa 3,5 kg skont id-daqs tal-ġobon; materja niexfa: minimu ta' 55 %; xaħam fil-materja niexfa: minimu ta' 45 %; qoxra: lixxa u iebsa, b'kulur isfar dehbien li jagħti fil-kannella jagħti fl-aħmar ċar; pejst: kompatt, elastiku b'mod dgħajjef, faċli jinqata', sawra densa, bl-ebda jew vera ftit toqob żgħar irregolari, ta' kulur isfar ċar; jitlef l-elastiċità tiegħu meta jimmatura u l-kulur isir ta' ton aktar skur; togħma: ftit qawwija u ħelwa, li ssir aktar qawwija meta jimmatura; aroma: tipika tal-ġobon tan-nagħaġ bi ħjiel ta' ħwawar aromatiċi. Il-ġobon "Paški sir" jista' jkun ukoll iżgħar mid-daqs standard; f'dan il-każ jimmatura għal tal-inqas 60 jum qabel jiġi kkummerċjalizzat u għandu l-karatteristiċi fiżiċi u organolettiċi li ġejjin: daqs: dijametru ta' 9 cm sa 14 cm, għoli ta' 6 cm sa 12 cm; piż: minn 0,6 kg sa 1,2 kg; il-karatteristiċi l-oħra huma l-istess bħal dawk tal-ġobon standard. In-nagħaġ iqattgħu s-sena sħiħa fuq mergħat fejn jirgħu jew jagħlfu fuq foraġġ oħxon prodott fiż-żona ta' produzzjoni tal-"Paški sir". Kemm fis-sajf kif ukoll fix-xitwa, fil-każ li n-nagħaġ ma jistgħux jissodisfaw il-ħtiġijiet nutrittivi tagħhom billi jirgħu u jieklu foraġġ oħxon prodott fiż-żona ta' produzzjoni tal-"Paški sir", id-dieta tagħhom tiġi ssupplimentata b'foraġġ oħxon u għalf ikkonċentrat li jiġi prodott barra minn din iż-żona. Il-kwantità ta' għalf prodott barra minn din iż-żona ma tistax taqbeż 50 % tal-materja niexfa kkunsmata min-nagħaġ matul is-sena. Il-proporzjon ta' għalf ta' kuljum tan-nagħaġ matul il-perjodu tal-ħlib, li jdum madwar 130 jum, jikkonsisti prinċipalment minn foraġġ oħxon (ħxejjex u tiben) u jista' jkun fih ukoll għalf ikkonċentrat (qamħ, xgħir, qamħirrum, soja) u l-komposti tiegħu. Il-foraġġ oħxon jipprovdi tal-inqas 83 % tal-materja niexfa totali fil-proporzjon u, meta jiżdied għalf ikkonċentrat, dan tal-aħħar jammonta għal massimu ta' 17 % tal-materja niexfa fil-proporzjon. Tal-inqas 65 % tal-foraġġ oħxon fil-proporzjon għandu jiġi miż-żona ta' produzzjoni ġeografika tal-"Paški sir", li tikkorrispondi għal 54 % tal-materja niexfa totali fil-proporzjon ta' kuljum; il-35 % li jifdal jista' jinkiseb minn barra ż-żona ta' produzzjoni ġeografika tal-"Paški sir". Għalf ikkonċentrat (qamħ, xgħir, qamħirrum, soja) u l-komposti tiegħu kollha jinkisbu minn barra ż-żona ta' produzzjoni ġeografika tal-"Paški sir". Huma biss it-tiben imnixxef sew ta' ħaxix tal-mergħa, il-legumi perenni jew taħlita ta' xnien/ħaxix, ta' mhux aktar minn sena u b'faxxina ppreservata sew li jistgħu jintużaw bħala l-foraġġ oħxon miksub minn barra ż-żona ta' produzzjoni ġeografika tal-"Paški sir". Mhuwiex permess li jintuża għalf insilat u żerriegħa użata tal-birrerija. Il-ħtieġa li jinkiseb għalf minn barra ż-żona ta' produzzjoni ġeografika tal-"Paški sir" tqajmet għall-ewwel darba fit-tieni nofs tal-aħħar seklu. Fis-sittinijiet, minħabba r-reputazzjoni li "Paški sir" kellu anki dak iż-żmien, il-bdiewa bdew irabbu n-nagħaġ b'mod selettiv għall-ħalib. Il-fokus tat-trobbija tan-nagħaġ ta' Pag kien li tiżdied il-kwantità u l-kwalità tal-ħalib, jiġifieri li jiżdied ir-rendiment tal-ħalib, u dan wassal biex ikun hemm bżonn aktar għalf matul it-tmeninijiet; minħabba l-mergħa limitata u ż-żoni ta' marġ disponibbli fuq il-gżira ta' Pag, dan ma setax jiġi prodott għalkollox fiż-żona ta' produzzjoni. In-nuqqasijiet fl-għalf seħħew partikolarment fi snin ta' nixfa. Bħala riżultat, il-bdiewa tan-nagħaġ ta' Pag l-ewwel bdew jipproduċu foraġġ oħxon minn żoni kontinentali tal-viċinat u, kif kibret il-produzzjoni tal-ħalib, introduċew bil-mod l-għalf ikkonċentrat fil-proporzjon waqt il-perjodu ta' tiħlib. "Paški sir" huwa magħmul minn ħalib sħiħ tan-nagħaġ nej jew ittrattat bis-sħana mir-razza nattiva tan-nagħaġ tal-gżira ta' Pag, minn tames tal-annimali jew enzimi koagulanti oħra ta' oriġini mikrobijoloġika u melħ tal-baħar prodott fiż-żona tal-produzzjoni. L-użu ta' kulturi starter tal-ħalib, tal-liżożima u tal-klorur tal-kalċju huwa permess ukoll. Il-ħalib li ma jiġix ipproċessat fi żmien sitt sigħat mill-ħlib jiġi mkessaħ għal temperatura ta' inqas minn 6 °C u jiġi pproċessat fi żmien 48 siegħa mill-ħlib. L-istadji kollha fil-produzzjoni tal-"Paški sir", mill-produzzjoni u l-proċess ta' tames tal-ħalib sal-formazzjoni, l-ippressar, it-tmelliħ u l-maturazzjoni tal-ġobon, għandhom isiru fi ħdan iż-żona ġeografika msemmija fil-punt 4. Il-ġobon "Paški sir" jiġi kkumerċjalizzat kollu jew f'porzjonijiet ippakkjati f'vakwu jew f'atmosfera modifikata. Ġobon li jiżen inqas minn 1.2 kg jista' jiġi kkumerċjalizzat sħiħ biss. "Paški sir" li jkun immatura għal aktar minn 12-il xahar jiġi kkumerċjalizzat ukoll f'forma maħkuka. Il-prodott finali li jitqiegħed fis-suq għandu jkollu l-isem ta' "Paški sir", li għandu jispikka b'mod aktar ċar minn kwalunkwe skrizzjoni oħra f'termini tad-daqs, tip u kulur tal-ittri. Minbarra l-isem, il-prodott għandu jkollu s-simbolu komuni ta' "Paški sir", kif muri hawn taħt. L-utenti kollha tad-denominazzjoni protetta tal-oriġini ta' "Paški sir" li jipproduċu l-prodott skont l-ispeċifikazzjoni tiegħu għandhom dritt jużaw is-simbolu komuni, taħt l-istess kondizzjonijiet. Il-ġobon "Paški sir" jiġi prodott fuq il-gżira ta' Pag u ż-żewġ gżejjer ta' Maun u Škrda. Il-karatteristiċi speċifiċi u l-kwalità tal-"Paški sir" huma dovuti għall-kondizzjonijiet ambjentali speċifiċi fiż-żona ta' produzzjoni, inkluż il-kompożizzjoni tal-pjanta tal-mergħat u t-tradizzjoni twila tat-trobbija tan-nagħaġ u l-produzzjoni tal-ġobon tan-nagħaġ. Il-ġobon "Paški sir" jiġi prodott fuq il-gżira ta' Pag, li ġeoloġikament taqa' fi ħdan iż-żona tal-karst, fejn l-art bilkemm hija kultivabbli. Ir-riżalt dominanti tal-karst u l-klima Mediterranja influwenza l-karatteristiċi tal-kopertura tal-pjanti u l-iżvilupp tat-trobbija tan-nagħaġ bħala l-attività agrikola ewlenija. Pag għandha ħafna inqas veġetazzjoni (b'mod partikolari pjanti twal) mill-gżejjer Adrijatiċi kbar l-oħra, għaldaqstant ħafna mill-kopertura tal-art tagħha hija dominata minn mergħat tal-karst, li huma importanti ħafna għall-biedja fuq il-gżira peress li dawn jammontaw għal 90 % tal-art agrikola totali. Sekli ta' għażla tan-nagħaġ fuq il-gżira ta' Pag ħolqu r-razza nattiva tan-nagħaġ, in-nagħaġ ta' Pag, li hija titrabba kważi esklussivament fuq il-gżira ta' Pag u li tisboq lir-razez l-oħra fil-ħila tagħha biex tisfrutta l-veġetazzjoni skarsa tal-mergħat ġeblija u hija adattata b'mod sħiħ għall-metodu ta' biedja semiestensiv, li fil-produzzjoni tal-ħalib jiġi ddeterminat l-aktar permrezz ta' fatturi ambjentali (Ivica Ljubičić et al., 'Florni sastav ovčarskih pašnjaka otoka Paga' [Il-kompożizzjoni floristika tal-mergħat tan-nagħaġ tal-gżira ta' Pag], Mljekarstvo journal 62(4), Zagreb, 2012). Il-metodu speċifiku tat-trobbija tan-nagħaġ ta' Pag huwa bbażat fuq li n-nagħaġ iqattgħu l-ġurnata kollha fuq il-mergħat u jikkonsmaw pjanti aromatiċi u mediċinali; dan huwa rifless mhux biss fil-kwantità tal-ħalib prodott iżda wkoll fil-kompożizzjoni kimika u l-proprjetajiet tal-ipproċessar tiegħu (Neven Antunac et al., 'Utjecaj paragenetskih čimbenika na proizvodnju i kemijski sastav mlijeka paških ovaca' [L-influwenza ta' fatturi paraġenetiċi fuq il-produzzjoni u l-kompożizzjoni kimika tal-ħalib tan-nagħaġ ta' Pag], Mljekarstvo journal 61(3), Zagreb, 2011). Minħabba li n-nagħaġ jitrabbew barra, il-ġobon qatt ma jkollu aroma ta' "madwar matmura tal-qamħ". L-aromi speċifiċi jiġu ttrasferiti mill-pjanti lokali għal "Paški sir" prinċipalment bis-saħħa tat-trobbija tan-nagħaġ u l-ħiliet tal-produzzjoni tal-ġobon li l-irziezet tal-familja lokali ilhom jipperfezzjonaw u jgħaddu minn ġenerazzjoni għal ġenerazzjoni mill-qedem. Il-persistenza tal-kumplessità aromatika, kif ukoll bosta karatteristiċi tal-ġobon, jiddependu fuq l-għarfien u l-ħiliet tradizzjonali tal-produtturi tal-ġobon tal-gżira tul l-istadji kollha tal-produzzjoni. Is-sawra korretta ta' "Paški sir" tiddependi l-aktar fuq it-temperatura u d-durata tat-tisħin tal-baqtiet mqattgħa, li l-produttur tal-ġobon ewlieni jaġġusta skont l-istaġun, jiġifieri t-temperatura u l-umdità relattiva tal-atmosfera meta jseħħ il-proċess tat-tames. Minħabba l-piż relattivament baxx ta' "Paški sir", il-kondizzjonijiet tat-temp ta' barra għandhom impatt kbir fuq il-proċess tal-maturazzjoni. Fil-passat, ma kienx possibbli li jiġu kkontrollati l-kondizzjonijiet fid-djar tal-preservazzjoni u kienet tiżviluppa mikroflora mhux mixtieqa fuq il-qoxra minħabba l-umdità kbira. Bħala riżultat, il-produtturi tal-ġobon xi drabi kienu jaħslu l-ġobon manwalment u jiksuh biż-żejt taż-żebbuġa jew xi żejt ieħor tal-ħaxix. Dan il-proċess għadu jsir sal-lum il-ġurnata u jinfluwenza sostanzjalment il-karatteristiċi tal-qoxra tal-ġobon, li hija iebsa, lixxa u ta' kulur isfar dehbien għal kannella fl-aħmar ċar f'ġobon matur. Il-kisi tal-ġobon biż-żejt wara li jinħasel, li l-produttur tal-ġobon jagħmel tal-inqas erbgħa sa sitt darbiet waqt l-istadju tal-maturazzjoni, għandu wkoll effett pożittiv fuq iż-żmien proprju tal-proċessi enzimatiċi ġol-ġobon, peress li jnaqqas it-tnixxif u jipprevjeni l-azzjoni proteolitika tal-flora tal-wiċċ. Is-sawra u t-togħma ta' "Paški sir" tiddependi fuq it-tul tal-perjodu tal-maturazzjoni. Ġobon żgħir li ilu matur għal xahrejn huwa elastiku b'mod dgħajjef, faċli biex jinqata' u m'għandu l-ebda jew verament ftit toqob żgħar tondi mqassmin b'mod mifrux. Il-qoxra hija rabta biżżejjed biex tittiekel. It-togħma tiegħu hija ftit ħelwa, moderatament mielħa u qawwija b'mod pjaċevoli, bil-ħjiliet tipiċi tal-ġobon tan-nagħaġ. Dan għandu aroma qawwija u li ddum li hija karatteristika taż-żona ta' produzzjoni u reminixxenti tal-ħwawar aromatiċi u kulinarji Mediterranji. Hekk kif jimmatura, il-"Paški sir" gradwalment isir aktar qawwi, it-togħma, l-aroma u l-kulur tiegħu jiżdiedu fl-intensità u l-konsistenza ssir aktar iebsa fis-sawra tiegħu. Il-"Paški sir" li jkun immatura għalkollox ikun immatura għal 6 xhur jew aktar; dan għandu struttura granulata fina u jinqasam b'mod mhux indaqs meta jinqata'. Għandu togħma qawwija, sħiħa b'mod armonjuż u jdub il-ħalq, bi bħal donnu "kristalli" taħt l-ilsien. Il-karatteristiċi fiżiċi ta' "Paški sir" huma d-daqs relattivament żgħir tiegħu u l-piż (massimu 3.5 kg), li jirrifletti l-metodu ta' produzzjoni tradizzjonali li storikament intuża fl-irziezet tal-familja b'numru relattivament żgħir ta' nagħaġ u b'hekk bi kwantitajiet limitati ta' ħalib kuljum li għandhom jintużaw biex isir il-ġobon. Zdanovski jsostni li "Paški sir" kien għadu qed jiġi prodott "bl-idejn", jiġifieri mingħajr l-użu ta' forom, f'nofs l-aħħar seklu, li wassal għal ġobon ta' daqs iżgħar. Illum il-ġurnata, "Paški sir" jiġi prodott prinċipalment minn irziezet tal-familja żgħar, li jrabbu wkoll in-nagħaġ. Dan jiżgura li l-metodu tradizzjonali tal-produzzjoni jingħadda fil-familji minn ġenerazzjoni għal ġenerazzjoni u li l-identità speċifika tal-ġobon u l-awtentiċità tiegħu jiġu ggarantiti minn katina tal-produzzjoni qasira. Il-bosta premji miksuba f'esebizzjonijiet nazzjonali u internazzjonali jixhdu l-kwalità speċjali tal-"Paški sir". (it-tieni subparagrafu tal-Artikolu 6(1) ta' dan ir-Regolament)
Extracted from C_225_2019.html